MÉLTÁNYOSSÁGI, FIZETÉSI KÖNNYÍTÉSI KÉRELEM

Az adózó az adóhatóságnál fennálló tartozására vonatkozóan adómérséklésre, az adóhatóságnál nyilvántartott adóra vonatkozóan fizetési könnyítésre (fizetési halasztás, részletfizetés) irányuló kérelmet nyújthat be – törvényben meghatározott feltételek teljesülése esetén és törvényi keretek között szabályozott módon - az önkormányzati adóhatósághoz.

Jogosultak köre
Adózó az a személy, akinek vagy amelynek adókötelezettségét adót, költségvetési támogatást megállapító törvény, az adóigazgatási rendtartásról szóló törvény, az adózás rendjéről szóló törvény vagy önkormányzati rendelet előírja.
Az adó megfizetésére kötelezett személy is gyakorolhatja a törvény szerint az adózót megillető jogokat.
Ha törvény nem írja elő az adózó személyes eljárását, helyette törvényes képviselője, vagy az általa, illetve törvényes képviselője által meghatalmazott személy is eljárhat. Jogi személy törvényes képviselőjének eljárása személyes eljárásnak minősül.

Mit kell tennie
Fizetési halasztás és részletfizetés (a továbbiakban együtt: fizetési könnyítés) az adózó és az adó megfizetésére kötelezett személy kérelmére az adóhatóságnál nyilvántartott adóra (tartozásra és még le nem járt fizetési esedékességű adóra egyaránt) engedélyezhető.
A fizetési könnyítés abban az esetben engedélyezhető, ha a fizetési nehézség a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható és átmeneti jellegű, az adó későbbi megfizetése valószínűsíthető. A kérelem elbírálása és a feltételek meghatározása során figyelembe kell venni a fizetési nehézség kialakulásának okait és körülményeit.
Természetes személy esetében a fizetési könnyítés abban az esetben is engedélyezhető, ha a kérelmező igazolja vagy valószínűsíti, hogy az adó azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent.
Természetes személy vagy egyéni vállalkozó esetében a fizetési könnyítés abban az esetben is engedélyezhető - akár beszedett adó tekintetében is - ha a pénzügyi intézménnyel szemben fennálló hitelszerződés, kölcsönszerződés vagy pénzügyi lízingszerződés alapján fennálló kötelezettségei törlesztő részleteinek megemelkedése, vagy az ezzel érintett hitelszerződés felmondása aránytalanul súlyos megterhelést jelent, továbbá az adósságrendezési eljárás során.
Az adóhatóság a természetes személy kérelme alapján az őt terhelő adótartozást, valamint a bírság- vagy pótléktartozást mérsékelheti vagy elengedheti, ha azok megfizetése az adózó és a vele együtt élő hozzátartozók megélhetését súlyosan veszélyezteti.
Az adóhatóság a pótlék- és bírságtartozást kivételes méltányosságból mérsékelheti vagy elengedheti különösen akkor, ha annak megfizetése a vállalkozási tevékenységet folytató természetes személy, jogi személy vagy egyéb szervezet gazdálkodási tevékenységét ellehetetlenítené.
A fentiek értelmében az adóelengedés, adómérséklés, továbbá a bírság és késedelmi pótlék elengedés, illetve mérséklés alapja az adó, bírság és késedelmi pótlék tartozás.
Az adózó méltányossági és/vagy fizetési könnyítési kérelmének érdemben történő elbírálása érdekében az önkormányzati adóhatóságnak vizsgálnia kell adózó vagyoni, jövedelmi, illetve szociális helyzetét, vállalkozási tevékenységet folytató adózó esetében a vállalkozás gazdálkodási adatait stb., amelyhez dokumentumok becsatolása szükséges, illetve környezettanulmány felvételére is sor kerülhet.
Amennyiben adózó a kérelmének benyújtásával egyidejűleg az elbíráláshoz szükséges hiánypótló dokumentumokat nem csatolja be, az adóhatóság hiánypótlásra szólítja fel kérelmezőt.
Az adóhatóság a fizetési könnyítést engedélyező határozatában a kedvezményt feltételhez, a mérséklést az adótartozás egy részének vagy egészének megfizetéséhez kötheti.
Az elektronikus ügyintézésre kötelezett ügyfelek a kérelmet joghatás kiváltására alkalmas módon az önkormányzati adóhatóság által rendszeresített nyomtatvány elektronikus úton történő megküldésével tehetik meg. Az elektronikus ügyintézésre nem kötelezett ügyfelek papír alapon is benyújthatják a kérelmet.
Kötelezettségmulasztás
Ha az adózó a kedvezmény feltételeit, vagy az esedékes részletek befizetését nem teljesíti, a kedvezmény érvényét veszti, és a tartozás járulékaival együtt egy összegben esedékessé válik. Ebben az esetben az adóhatóság a tartozás fennmaradó részére az eredeti esedékesség napjától késedelmi pótlékot számít fel.
A késedelmi pótlék mértéke, minden naptári nap után a késedelem időpontjában érvényes jegybanki alapkamat 5 százalékponttal növelt mértékének 365-öd része. A késedelmi pótlék napi mértékét három tizedesjegy pontossággal, a további tizedeseket elhagyva kell megállapítani.

Határidők
Az ügyintézési határidő 30 nap, amelyet az adóhatóság vezetője egy alkalommal – indokolás mellett – 30 nappal meghosszabbíthat. Az ügyintézési határidő a kérelemnek az adóhatósághoz történő megérkezését követő napon kezdődik. Az ügyintézési határidőbe nem számít be a hiánypótlásra és a tényállás tisztázásához szükséges adatok közlésére irányuló felhívástól az annak teljesítéséig terjedő idő. Ha a határidő utolsó napja olyan nap, amelyen az adóhatóságnál a munka szünetel, a határidő a következő munkanapon jár le.

Benyújtandó dokumentumok
Az E-önkormányzat Portál felületéről az alábbi nyomtatvány érhető el az online kitöltés és beküldés lehetőségét biztosító iForm űrlap formátumban, valamint – akár ügyfélkapus bejelentkezés nélkül is, magánszemélyek részére – nyomtatható PDF formátumban.

Az E-önkormányzat Portál innen érhető el.
Papíralapú nyomtatvány itt elérhető.

Fizetési kötelezettség
A méltányossági, fizetési könnyítési kérelem engedélyezéséről az önkormányzati adóhatóság határozatot ad ki, amelyben meghatározásra kerül a fizetendő részletek összege és azok fizetési határideje.
Adózó a fizetési kötelezettségét, a határozatban foglaltak szerint és az ott megjelölt bankszámlaszámokra, belföldi pénzforgalmi számlájáról történő átutalással, készpénz-átutalási megbízással, vagy elektronikus fizetési és elszámolási rendszeren keresztül köteles teljesíteni.
Az eljárás díj, illeték és költségmentes.


Eljáró szerv
[bookmark: _Hlk229984459]Edelényi Közös Önkormányzati Hivatal Jegyzője
 
Edelény Város Önkormányzata
3780 Edelény, István király útja 52.
Telefon: (+36) 46/524-100
Hivatalai kapu rövid neve: EDELENY
KRID azonosító: 650216114

Felettes szerv/jogorvoslat
Az adóhatósági határozat ellen önálló jogorvoslatnak van helye. Az adóhatóság végzése ellen önálló jogorvoslatnak akkor van helye, ha azt törvény megengedi, egyéb esetben a végzés elleni jogorvoslati jog a határozat, ennek hiányában az eljárást megszüntető végzés ellen igénybe vehető jogorvoslat keretében gyakorolható.
 A fellebbezést és a fellebbezést alátámasztó bizonyítékokat az írásba foglalt döntés közlésétől számított tizenöt napon belül, utólagos adómegállapítás esetén harminc napon belül lehet előterjeszteni. E rendelkezés vonatkozik a fellebbezés elektronikus úton történő benyújtására is.
A fellebbezést a megtámadott döntést hozó adóhatóságnál kell előterjeszteni.
A fellebbezés illetékköteles, amelyet az önkormányzat 54300053-10056772 számú közigazgatási hatósági eljárási illeték fizetési számlájára történő utalással, készpénz-átutalási megbízással vagy elektronikus fizetési és elszámolási rendszeren keresztül kell megfizetni.
Az elsőfokú közigazgatási határozat elleni fellebbezés illetéke – ha e törvény másként nem rendelkezik, és a fellebbezés tárgyának értéke pénzben megállapítható – a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.
A gazdálkodó szervezet – ide nem értve az egyéni vállalkozót – által az adóhatóságnál, illetve a vámhatóságnál kezdeményezett fizetési könnyítésre, adómérséklésre irányuló fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 15 000 forint, legfeljebb 500 000 forint, ha a fellebbezés tárgyának értéke pénzben nem állapítható meg, a fellebbezés illetéke 15 000 forint.
Végzés elleni fellebbezésért – ha e törvény másként nem rendelkezik – 3000 forint illetéket kell fizetni.
Az elektronikus ügyintézésre és elektronikus kapcsolattartásra kötelezett adózók (ideértve a meghatalmazott képviselőt és a jogi képviselőt is) a fellebbezést joghatás kiváltására alkalmas módon e-Papír szolgáltatáson keresztül nyújthatják be az elsőfokú adóhatósághoz. Az e-Papír-szolgáltatás a következő linken érhető el: https://epapir.gov.hu/.
Az elektronikus ügyintézésre nem kötelezett ügyfelek írásban, papír alapon is benyújthatják a fellebbezést.
Az Önkormányzati Adóhatóság felettes szerve a Borsod-Abaúj-Zemplén Vármegyei Kormányhivatal.

Vonatkozó jogszabályok
2017. évi CL. törvény az adózás rendjéről
2017. évi CLI. törvény az adóigazgatási rendtartásról
465/2017. (XII. 28.) Korm. rendelet az adóigazgatási eljárás részletszabályairól
2023. évi CIII. törvény a digitális államról és a digitális szolgáltatások nyújtásának egyes szabályairól
1990. évi XCIII. törvény az illetékekről
